lietuvos respublikos krašto apsaugos
ministras

LIETUVOS RESPUBLIKOS VALSTYBĖS SAUGUMO DEPARTAMENTO DIREKTORIUS

ĮSAKYMAS

DĖL ŽVALGYBOS PAREIGŪNŲ GYVENAMOSIOS PATALPOS NUOMOS IŠLAIDŲ KOMPENSAVIMO, KELIONĖS IŠLAIDŲ ATLYGINIMO IR PERSIKĖLIMO IŠLAIDŲ KOMPENSAVIMO TVARKOS IR SĄLYGŲ APRAŠO PATVIRTINIMO

2024 m. birželio 28 d. Nr. V-576/1-104

Vilnius

Vadovaudamiesi Lietuvos Respublikos žvalgybos įstatymo 64 straipsnio 10, 13, 17 ir 18 dalimis:

1. T v i r t i n a m e Žvalgybos pareigūnų gyvenamosios patalpos nuomos išlaidų kompensavimo, kelionės išlaidų atlyginimo ir persikėlimo išlaidų kompensavimo tvarkos ir sąlygų aprašą (pridedama).

2. N u s t a t o m e:

2.1. mažiausią atstumą nuo tarnybos vietos iki žvalgybos pareigūnui ar jo šeimos nariui nuosavybės teise priklausančių, techninius ir higienos reikalavimus atitinkančių gyvenamųjų patalpų, kuriam esant kompensuojamos gyvenamosios patalpos nuomos išlaidos, – 20 kilometrų;

2.2. žvalgybos pareigūnams kelionės ne viešuoju transportu vieno kilometro atlyginamų išlaidų dydį – 0,1 euro;

2.3. mažiausią per dieną nuvažiuojamą atstumą iš gyvenamosios vietos į tarnybos vietą ir atgal, kuriam esant žvalgybos pareigūnams atlyginamos kelionės išlaidos, – 40 kilometrų (į abi puses);

2.4. didžiausią per dieną nuvažiuojamą atstumą iš gyvenamosios vietos į tarnybos vietą ir atgal, už kurį žvalgybos pareigūnams atlyginamos kelionės išlaidos, – 200 kilometrų (į abi puses).

Krašto apsaugos ministras Laurynas Kasčiūnas

Valstybės saugumo departamento direktorius Darius Jauniškis

PATVIRTINTA

Lietuvos Respublikos krašto apsaugos ministro ir

Lietuvos Respublikos valstybės saugumo departamento direktoriaus

2024 m. birželio 28 d. įsakymu Nr. V-576/1-104

ŽVALGYBOS PAREIGŪNŲ GYVENAMOSIOS PATALPOS NUOMOS IŠLAIDŲ KOMPENSAVIMO, KELIONĖS IŠLAIDŲ ATLYGINIMO IR PERSIKĖLIMO IŠLAIDŲ KOMPENSAVIMO TVARKOS IR SĄLYGŲ APRAŠAS

I SKYRIUS

BENDROSIOS NUOSTATOS

1.	Žvalgybos pareigūnų gyvenamosios patalpos nuomos išlaidų kompensavimo, kelionės išlaidų atlyginimo ir persikėlimo išlaidų kompensavimo tvarkos ir sąlygų aprašas (toliau – Aprašas) nustato žvalgybos pareigūnų gyvenamosios patalpos nuomos išlaidų kompensavimo tvarką bei kelionės išlaidų atlyginimo ir persikėlimo išlaidų kompensavimo tvarką ir sąlygas žvalgybos pareigūnams, dėl tarnybinio būtinumo perkeltiems į pareigas kitos savivaldybės teritorijoje arba pavedus laikinai atlikti kitas pareigas kitos savivaldybės teritorijoje.

2.	Aprašas netaikomas žvalgybos pareigūnams, vykstantiems į tarnybines komandiruotes.

3.	Žvalgybos pareigūno faktinė gyvenamoji vieta nustatoma vadovaujantis Lietuvos Respublikos civilinio kodekso 2.12, 2.16 ir 2.17 straipsniais.

4.	Apraše vartojama sąvoka „šeimos narys“ apima asmenis, nurodytus Lietuvos Respublikos žvalgybos įstatymo (toliau – Žvalgybos įstatymas) 641 straipsnio 6 dalyje.

5.	Žvalgybos pareigūno sudaroma gyvenamosios patalpos ar jos dalies nuomos sutartis (toliau – nuomos sutartis) su artimu asmeniu (sutuoktiniu, sugyventiniu, partneriu, kai partnerystė įregistruota įstatymų nustatyta tvarka, taip pat jų ir žvalgybos pareigūno tėvais (įtėviais), vaikais (įvaikiais), broliais (įbroliais), seserimis (įseserėmis), seneliais, vaikaičiais ir jų sutuoktiniais, sugyventiniais ar partneriais bei išlaikytiniais, kurių globėju ar rūpintoju yra paskirtas žvalgybos pareigūnas) ar kitu asmeniu neturi sudaryti prielaidų viešųjų ir privačių interesų konfliktui tarnyboje, taip pat neskaidriam ir nepagrįstam gyvenamosios patalpos nuomos išlaidų panaudojimui, žvalgybos pareigūno vardo pažeminimui ar žvalgybos institucijos diskreditavimui.

II SKYRIUS

GYVENAMOSIOS PATALPOS NUOMOS IŠLAIDŲ KOMPENSAVIMAS

6. Žvalgybos pareigūnas, pageidaujantis, kad jam būtų kompensuojamos gyvenamosios patalpos nuomos išlaidos, užpildo prašymą pagal Aprašo 1 priede nurodytą formą (toliau – prašymas) ir teikia jį žvalgybos institucijos personalą administruojančiam padaliniui. Prašymas turi būti pateiktas per 30 kalendorinių dienų nuo nuomos sutarties pasirašymo dienos.

7. Prie žvalgybos pareigūno prašymo turi būti pridėta:

7.1. nuomos sutartis, įregistruota Nekilnojamojo turto registre;

7.2. Lietuvos Respublikos gyventojų registro tvarkytojo išduota pažyma apie žvalgybos pareigūno šeimos sudėtį (šeimos narius ir jų amžių) (išduota ne daugiau kaip prieš 30 dienų), jei žvalgybos pareigūnas turi šeimą;

7.3. pažyma iš valstybės įmonės Registrų centro (išduota ne daugiau kaip prieš 30 dienų), kad žvalgybos pareigūnas (jo šeimos nariai) tarnybos vietos savivaldybėje ar kitoje savivaldybėje, kurios teritorijos ribos nutolusios nuo tarnybos vietos mažesniu, nei krašto apsaugos ministro ir Valstybės saugumo departamento direktoriaus nustatyta, atstumu, neturi nuosavybės teise jam (jo šeimos nariams) priklausančių gyvenamųjų patalpų arba jų dalies;

7.4. kai nuomos sutartis sudaroma ne tarnybos vietos savivaldybėje, pridedamas tarnybinis pranešimas, kuriame nurodomos objektyvios ir pagrįstos aplinkybės, kodėl nuomos sutartis sudaryta ne tarnybos vietos savivaldybėje (galimybė išsinuomoti būstą tarnybos vietos savivaldybėje, būsto nuomos rinkos pasiūlos kiekybiniai ir kokybiniai vertinimo kriterijai ir pan.);

7.5. tarnybinis pranešimas, jeigu prašymas pateikiamas praleidus Aprašo 6 punkte nustatytą terminą, kuriame nurodoma šio termino nesilaikymo priežastis;

7.6. tarnybinis pranešimas, kai nuomos sutartis sudaroma su artimais asmenimis ar kitais asmenimis, dėl kurių gali kilti privačių interesų konfliktas, kuriame nurodoma, su kokiais asmenimis sudaroma sutartis, objektyvios ir pagrįstos priežastys, patvirtinančios tokios nuomos (sutarties sudarymo) būtinumą.

8. Personalą administruojantis padalinys, gavęs žvalgybos pareigūno prašymą, patikrina, ar jis tinkamai užpildytas, ar atitinka teisės aktų nustatytus reikalavimus gyvenamosios patalpos nuomos išlaidų kompensacijai gauti, ar pridėti visi reikiami dokumentai. Kai nuomos sutartis sudaroma su žvalgybos pareigūno artimais asmenimis ar kitais asmenimis, dėl kurių gali kilti privačių interesų konfliktas, personalą administruojantis padalinys pateikia žvalgybos pareigūno prašymą ir visus reikiamus dokumentus už viešųjų ir privačių interesų konfliktų rizikos priežiūrą ir kontrolę žvalgybos institucijoje atsakingam asmeniui ar padaliniui įvertinti, ar tokia sutartis nesudaro prielaidų viešųjų ir privačių interesų konfliktui tarnyboje. Vertindamas atstumą tarp žvalgybos pareigūnui ar jo šeimos nariui nuosavybės teise priklausančių gyvenamųjų patalpų ar jų dalies ir tarnybos vietos, personalą administruojantis padalinys vadovaujasi žemėlapyje maps.google.lt nurodomu trumpiausiu apskaičiuotu atstumu važiuojant automobiliu nuo gyvenamosios patalpos ar jos dalies iki tarnybos vietos. Tais atvejais, kai žemėlapyje maps.google.lt nerandamas adresas, atstumas nustatomas naudojant maps.lt arba kitus internete viešai skelbiamus žemėlapius.

9. Personalą administruojantis padalinys, nustatęs, kad žvalgybos pareigūno prašymas neatitinka teisės aktų nustatytų reikalavimų gyvenamosios patalpos nuomos išlaidų kompensacijai gauti, pateikia prašymą pateikusiam žvalgybos pareigūnui atsakymą, kuriame informuoja apie jo prašymo netenkinimo priežastis. Jei nustatoma, kad prašymas nėra tinkamai užpildytas, jame nurodyta ne visa reikiama informacija ar nėra pridėti visi reikiami dokumentai, prašymas grąžinamas žvalgybos pareigūnui papildyti.

10. Personalą administruojantis padalinys, žvalgybos pareigūno prašyme nenustatęs trūkumų ir tais atvejais, kai nuomos sutartis sudaroma su artimais asmenimis ar kitais asmenimis, dėl kurių gali kilti privačių interesų konfliktas, gavęs už viešųjų ir privačių interesų konfliktų rizikos priežiūrą ir kontrolę žvalgybos institucijoje atsakingo asmens ar padalinio vertinimą, parengia rašto dėl gyvenamosios patalpos nuomos išlaidų nekompensavimo žvalgybos pareigūnui projektą arba įsakymo dėl gyvenamosios patalpos nuomos išlaidų kompensavimo projektą, kuriame nurodo gyvenamosios patalpos nuomos išlaidų kompensacijos dydį per mėnesį, lygų nuomos sutartyje nurodytai kainai (kai ji neviršija Lietuvos Respublikos Vyriausybės nustatyto maksimalaus gyvenamosios patalpos nuomos išlaidų dydžio per mėnesį, priklausančio nuo tarnybos vietovės ir šeimos narių skaičiaus), arba maksimalų Lietuvos Respublikos Vyriausybės nustatytą gyvenamosios patalpos nuomos išlaidų dydį per mėnesį, priklausantį nuo tarnybos vietovės ir šeimos narių skaičiaus (kai nuomos sutartyje nurodyta kaina viršija Lietuvos Respublikos Vyriausybės nustatytą maksimalų gyvenamosios patalpos nuomos išlaidų dydį per mėnesį, priklausantį nuo tarnybos vietovės ir šeimos narių skaičiaus). Jeigu pateikiama terminuota nuomos sutartis, įsakymo dėl gyvenamosios patalpos nuomos išlaidų kompensavimo projekte nurodoma kompensacijos mokėjimo pabaigos data.

11. Sprendimą kompensuoti žvalgybos pareigūnui gyvenamosios patalpos nuomos išlaidas ar jų nekompensuoti priima žvalgybos institucijos vadovas ar jo įgaliotas asmuo. Kai nuomos sutartis sudaryta ne tarnybos vietos savivaldybėje, sprendimas priimamas vadovaujantis protingumo bei galimybės išsinuomoti būstą tarnybos vietos savivaldybėje, būsto nuomos rinkos pasiūlos kiekybiniais ir kokybiniais vertinimo kriterijais. Tais atvejais, kai nuomos sutartis sudaroma su artimais asmenimis ar kitais asmenimis, dėl kurių gali kilti privačių interesų konfliktas, sprendimas priimamas atsižvelgiant į už viešųjų ir privačių interesų konfliktų rizikos priežiūrą ir kontrolę žvalgybos institucijoje atsakingo asmens ar padalinio vertinimą dėl galimo viešųjų ir privačių interesų konflikto. Sprendimas kompensuoti žvalgybos pareigūnui gyvenamosios patalpos nuomos išlaidas ar jų nekompensuoti priimamas ne vėliau kaip per 15 darbo dienų nuo prašymo gavimo dienos.

12. Personalą administruojantis padalinys supažindina žvalgybos pareigūną su įsakymu dėl gyvenamosios patalpos nuomos išlaidų kompensavimo. Sprendimas nekompensuoti žvalgybos pareigūnui gyvenamosios patalpos nuomos išlaidų įforminamas raštu ir turi atitikti Lietuvos Respublikos viešojo administravimo įstatymo tokiems sprendimams nustatytus reikalavimus. Personalą administruojantis padalinys žvalgybos pareigūną supažindina su priimtu sprendimu ne vėliau kaip per tris dienas dokumentų valdymo informacinėje sistemoje.

13. Gyvenamosios patalpos nuomos išlaidų kompensacijos pradedamos mokėti nuo sprendimo kompensuoti žvalgybos pareigūnui gyvenamosios patalpos nuomos išlaidas priėmimo ir mokamos vieną kartą per mėnesį kartu su praėjusio mėnesio darbo užmokesčiu.

14. Gyvenamosios patalpos nuomos išlaidų kompensacijos už ne visą mėnesį dydis apskaičiuojamas nustatyto dydžio gyvenamosios patalpos nuomos išlaidų kompensaciją dalijant iš to mėnesio kalendorinių dienų skaičiaus ir dauginant iš kalendorinių dienų, už kurias žvalgybos pareigūnui priklauso gyvenamosios patalpos nuomos išlaidų kompensacija, skaičiaus.

15. Žvalgybos pareigūnas ne vėliau kaip per 10 darbo dienų nuo tos dienos, kai atsirado aplinkybės, dėl kurių keičiasi kompensuojamų gyvenamosios patalpos nuomos išlaidų dydis, personalą administruojančiam padaliniui pateikia prašymą pakeisti gyvenamosios patalpos nuomos išlaidų kompensacijos dydį. Prie šio prašymo žvalgybos pareigūnas prideda dokumentus, patvirtinančius pasikeitusias aplinkybes. Personalą administruojantis padalinys, gavęs žvalgybos pareigūno prašymą pakeisti gyvenamosios patalpos nuomos išlaidų kompensacijos dydį, atlieka Aprašo 8, 9, 10 ir 12 punktuose numatytus veiksmus.

16. Žvalgybos pareigūnui gyvenamosios patalpos nuomos išlaidų mokėjimas nutraukiamas šiais atvejais:

16.1. kai žvalgybos pareigūnas arba jo šeimos nariai įsigyja nuosavybės teise priklausančią, techninius ir higienos reikalavimus atitinkančią gyvenamąją patalpą arba jos dalį tarnybos vietos savivaldybėje ar kitoje savivaldybėje nuo tarnybos vietos mažesniu, nei krašto apsaugos ministro ir Valstybės saugumo departamento direktoriaus nustatyta, atstumu;

16.2. kai pasibaigia nuomos sutartis ir nesudaryta kita nuomos sutartis;

16.3. kai žvalgybos pareigūnui jo pasirinkimu pradedamos atlyginti Žvalgybos įstatymo 64 straipsnio 14 dalyje numatytos kelionės iš gyvenamosios vietos į tarnybos vietą ir atgal išlaidos arba žvalgybos pareigūnas į tarnybos vietą ir atgal pradeda vykti tarnybiniu transportu.

17. Žvalgybos pareigūnas apie Aprašo 16 punkte nurodytas aplinkybes privalo raštu informuoti personalą administruojantį padalinį ne vėliau kaip per 10 darbo dienų nuo jų atsiradimo.

18. Personalą administruojantis padalinys, gavęs Aprašo 16 punkte nurodytą informaciją, parengia įsakymo dėl gyvenamosios patalpos nuomos išlaidų kompensavimo nutraukimo projektą.

19. Sprendimą dėl gyvenamosios patalpos nuomos išlaidų kompensavimo nutraukimo priima žvalgybos institucijos vadovas ar jo įgaliotas asmuo pasirašydamas įsakymą. Gyvenamosios patalpos nuomos išlaidų kompensavimas nutraukiamas nuo tos dienos, kai žvalgybos pareigūnas neteko teisės į gyvenamosios patalpos nuomos išlaidų kompensavimą (nuomos išlaidų kompensavimo nutraukimo diena nurodoma įsakyme).

III SKYRIUS

KELIONĖS IŠLAIDŲ ATLYGINIMAS

20. Kai kelionės išlaidos atlyginamos pagal kelionės ne viešuoju transportu vieno kilometro atlyginamų išlaidų dydį, atlyginama už trumpiausią apskaičiuotą važiuojant automobiliu atstumą, kuris nustatomas pagal žemėlapį maps.google.lt. Tais atvejais, kai žemėlapyje maps.google.lt nerandamas adresas, atstumas nustatomas naudojant maps.lt arba kitus internete viešai skelbiamus žemėlapius.

21. Kai atlyginamos važiavimo viešuoju transportu išlaidos, atlyginamos važiavimo keleiviniu, miesto, tarpmiestiniu (priemiestiniu), tarptautinio susisiekimo viešuoju keleiviniu transportu bilietų įsigijimo išlaidos.

22. Kai kelionės išlaidos atlyginamos vadovaujantis Žvalgybos įstatymo 64 straipsnio 14 dalimi, žvalgybos pareigūnas turi pateikti pažymą iš valstybės įmonės Registrų centro (išduotą ne daugiau kaip prieš 30 dienų), kad žvalgybos pareigūnas (jo šeimos nariai) tarnybos vietos savivaldybėje neturi nuosavybės teise jam (jo šeimos nariams) priklausančių, techninius ir higienos reikalavimus atitinkančių gyvenamųjų patalpų ar jų dalies.

23. Kai kelionės išlaidos atlyginamos vadovaujantis Žvalgybos įstatymo 64 straipsnio 16 dalimi, žvalgybos pareigūnas turi pateikti informaciją apie jo šeimos nario faktinę gyvenamąją vietą, kuri nesutampa su žvalgybos pareigūno faktine gyvenamąja vieta (tarnybos vietoje).

24. Žvalgybos pareigūnas prašymą atlyginti kelionės išlaidas, užpildytą pagal Aprašo 2 priede nurodytą formą, pateikia žvalgybos institucijos, kurioje tarnauja, personalą administruojančiam padaliniui. Personalą administruojantis padalinys užregistruoja prašymą atlyginti kelionės išlaidas ir jo pagrindu parengia žvalgybos institucijos vadovo įsakymo projektą, kuriame nurodo kelionės išlaidų atlyginimo teisinį pagrindą, kelionės išlaidų atlyginimo būdą, atstumą, už kurį atlyginamos kelionės išlaidos, ar kitą informaciją, reikalingą kelionės išlaidoms atlyginti. Šiame punkte nurodytas prašymas atlyginti kelionės išlaidas pateikiamas per 30 kalendorinių dienų nuo teisės į garantijų, nustatytų Žvalgybos įstatymo 64 straipsnio 14 ir (ar) 16 dalyse, taikymą atsiradimo dienos.

25. Sprendimą atlyginti žvalgybos pareigūnui kelionės išlaidas priima žvalgybos institucijos vadovas ar jo įgaliotas asmuo pasirašydamas įsakymą.

26. Įsakymas dėl kelionės išlaidų atlyginimo perduodamas žvalgybos institucijos finansinę apskaitą tvarkančiam padaliniui, kuris įsakymo pagrindu apskaičiuoja išmokamą atlygintinų kelionės išlaidų sumą:

26.1. kai atlyginama pagal kelionės ne viešuoju transportu vieno kilometro atlyginamų išlaidų dydį, įsakyme nurodytas atstumas padauginamas iš krašto apsaugos ministro ir Valstybės saugumo departamento direktoriaus patvirtinto kelionės ne viešuoju transportu vieno kilometro atlyginamų išlaidų dydžio ir (ar) faktinių kelionės dienų per praėjusį mėnesį, apskaitomų vadovaujantis žvalgybos institucijos vadovo nustatyta tvarka dėl tarnybos laiko apskaitos, skaičiaus. Kai kelionės ne viešuoju transportu išlaidos atlyginamos pagal Žvalgybos įstatymo 64 straipsnio 14 dalį, suma neturi viršyti krašto apsaugos ministro ir Valstybės saugumo departamento direktoriaus nustatyto didžiausio per dieną nuvažiuojamo atstumo į abi puses, už kurį atlyginamos kelionės išlaidos, išlaidų;

26.2. kai atlyginamos važiavimo viešuoju transportu bilietų įsigijimo išlaidos pagal Žvalgybos įstatymo 64 straipsnio 14 arba 16 dalį, atlygintina suma už praėjusį mėnesį apskaičiuojama pagal kelionės išlaidas patvirtinančius dokumentus, kuriuos žvalgybos pareigūnas kartą per mėnesį, bet ne vėliau kaip iki einamojo mėnesio penktos darbo dienos, pateikia finansinę apskaitą tvarkančiam padaliniui, užpildydamas prašymą atlyginti kelionės viešuoju transportu išlaidas pagal Aprašo 3 priede nurodytą formą.

27. Finansinę apskaitą tvarkantis padalinys žvalgybos pareigūnui apskaičiuotą išmoką perveda į jo nurodytą asmeninę banko sąskaitą kartu su praėjusio mėnesio darbo užmokesčiu.

28. Žvalgybos pareigūnams kelionės išlaidos neatlyginamos arba kelionės išlaidų atlyginimas nutraukiamas:

28.1. kai iš gyvenamosios vietos į tarnybos vietą ir atgal vykstama mažesnį atstumą nei krašto apsaugos ministro ir Valstybės saugumo departamento direktoriaus nustatytas mažiausias per dieną nuvažiuojamas atstumas į abi puses;

28.2. žvalgybos pareigūnui ar jo šeimos nariams tarnybos vietos savivaldybėje įgijus nuosavybės teise priklausančias, techninius ir higienos reikalavimus atitinkančias gyvenamąsias patalpas ar jų dalį;

28.3. kai žvalgybos pareigūnas į tarnybos vietą ir iš jos vyksta tarnybiniu transportu;

28.4. kai žvalgybos pareigūnui kompensuojamos gyvenamosios patalpos nuomos išlaidos;

28.5. paaiškėjus kitų aplinkybių, dėl kurių žvalgybos pareigūnui negali būti taikoma Žvalgybos įstatymo 64 straipsnio 14 arba 16 dalyje nustatyta garantija.

29. Pasikeitus aplinkybėms, dėl kurių žvalgybos pareigūnui negali būti taikoma Žvalgybos įstatymo 64 straipsnio 14 arba 16 dalyje nustatyta garantija, arba pasikeitus duomenims, turintiems įtakos kelionės išlaidų atlyginimo dydžiui, žvalgybos pareigūnas per 10 darbo dienų nuo minėtų aplinkybių atsiradimo arba duomenų pasikeitimo informuoja žvalgybos institucijos personalą administruojantį padalinį (asmenį), kuris parengia įsakymo dėl kelionės išlaidų atlyginimo nutraukimo projektą arba Aprašo 24 punkte nustatyta tvarka parengia naują įsakymo projektą.

30. Sprendimą dėl kelionės išlaidų atlyginimo nutraukimo priima žvalgybos institucijos vadovas ar jo įgaliotas asmuo pasirašydamas įsakymą.

31. Žvalgybos institucijos, kurioje žvalgybos pareigūnas tarnauja, personalą administruojantis padalinys apie priimtą sprendimą dėl kelionės išlaidų atlyginimo nutraukimo per 3 darbo dienas nuo sprendimo priėmimo dienos, bet ne vėliau kaip iki kito mėnesio, einančio po ataskaitinio laikotarpio, antros darbo dienos informuoja finansinę apskaitą tvarkantį padalinį ir žvalgybos pareigūną.

IV SKYRIUS

PERSIKĖLIMO IŠLAIDŲ KOMPENSAVIMAS

32. Žvalgybos pareigūnui, perkeliamam į pareigas kitos savivaldybės teritorijoje ir dėl to keičiančiam gyvenamąją vietą, mokama vienkartinė 10 bazinės socialinės išmokos (toliau – BSI) dydžio persikėlimo (kelionės ir turto pervežimo) išlaidų kompensacija, kuri didinama 4 BSI už kiekvieną kartu su žvalgybos pareigūnu persikeliantį šeimos narį, tačiau bendra žvalgybos pareigūnui išmokama persikėlimo (kelionės ir turto pervežimo) išlaidų kompensacija negali viršyti maksimalaus Vyriausybės nustatyto kompensuotinų persikėlimo (kelionės ir turto pervežimo) išlaidų dydžio.

33. Žvalgybos pareigūnas, perkeltas į pareigas kitos savivaldybės teritorijoje ir pageidaujantis, kad jam būtų kompensuojamos persikėlimo (kelionės ir turto pervežimo) išlaidos, teikia laisvos formos prašymą kompensuoti persikėlimo (kelionės ir turto pervežimo) išlaidas žvalgybos institucijos, kurioje tarnauja, personalą administruojančiam padaliniui, kuris užregistruoja prašymą ir jo pagrindu parengia žvalgybos institucijos vadovo įsakymo projektą.

34. Sprendimą išmokėti žvalgybos pareigūnui persikėlimo (kelionės ir turto pervežimo) išlaidų kompensaciją priima žvalgybos institucijos vadovas ar jo įgaliotas asmuo pasirašydamas įsakymą.

35. Persikėlimo (kelionės ir turto pervežimo) išlaidų kompensacija išmokama per 30 kalendorinių dienų nuo tos dienos, kurią žvalgybos pareigūnas pateikia prašymą, į žvalgybos pareigūno nurodytą asmeninę banko sąskaitą.

V SKYRIUS

BAIGIAMOSIOS NUOSTATOS

36. Įgyvendinant Aprašą, jo nustatyta tvarka pateiktuose prašymuose (pagal Aprašo 1, 2 ir 3 priedus) ir jų prieduose nurodytus žvalgybos pareigūno asmens duomenis žvalgybos institucija tvarko nacionalinio saugumo ir gynybos tikslais, siekdama kompensuoti žvalgybos pareigūnui gyvenamosios patalpos nuomos išlaidas, persikėlimo išlaidas, atlyginti žvalgybos pareigūnui kelionės išlaidas vadovaudamasi Lietuvos Respublikos asmens duomenų, tvarkomų nusikalstamų veikų prevencijos, tyrimo, atskleidimo ar baudžiamojo persekiojimo už jas, bausmių vykdymo arba nacionalinio saugumo ar gynybos tikslais, teisinės apsaugos įstatymu ir Žvalgybos įstatymu.

Apraše nurodyti kitų asmenų (šeimos narių, artimųjų giminaičių ar kitų asmenų, su kuriais sudaromos nuomos sutartys) asmens duomenys tvarkomi žvalgybos pareigūno gyvenamosios patalpos nuomos išlaidų, persikėlimo išlaidų kompensavimo, kelionės išlaidų atlyginimo tikslais, vadovaujantis 2016 m. balandžio 27 d. Europos Parlamento ir Tarybos reglamentu (ES) dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu.

________________________________

Žvalgybos pareigūnų gyvenamosios patalpos nuomos išlaidų kompensavimo, kelionės išlaidų atlyginimo ir persikėlimo išlaidų kompensavimo tvarkos ir sąlygų aprašo

1 priedas

(Prašymo kompensuoti gyvenamosios patalpos nuomos išlaidas forma)

(vardas ir pavardė)

(struktūrinio padalinio ir pareigų pavadinimas)

(adresatas)

PRAŠYMAS KOMPENSUOTI GYVENAMOSIOS PATALPOS NUOMOS IŠLAIDAS

(data)

(sudarymo vieta)

Prašau kompensuoti man gyvenamosios patalpos nuomos išlaidas nuo 20__m._____________d. pagal šiame prašyme pateiktus duomenis ir pridedamus dokumentus.

Kartu su manimi negyvens / gyvens________________ šeimos nariai.

(ko nereikia, išbraukti) (nurodyti kartu gyvensiančių šeimos narių skaičių)

Patvirtinu, kad mano pateikti duomenys ir dokumentai yra teisingi.

Banko sąskaita
(nurodomas asmeninės banko sąskaitos, į kurią turi būti pervedama kompensacija, numeris)

Pridedami dokumentai:

1. Nuomos sutartis, įregistruota Nekilnojamojo turto registre (__ lapai (-ų)).

2. Pažyma iš valstybės įmonės Registrų centro (išduota ne daugiau kaip prieš 30 dienų), kad žvalgybos pareigūnas (jo šeimos nariai) tarnybos vietos savivaldybėje ar kitoje savivaldybėje, kurios teritorijos ribos nutolusios nuo tarnybos vietos mažesniu, nei krašto apsaugos ministro ir Valstybės saugumo departamento direktoriaus nustatyta, atstumu, neturi nuosavybės teise jam (jo šeimos nariams) priklausančių gyvenamųjų patalpų arba jų dalies (__ lapai (-ų)).

3. Lietuvos Respublikos gyventojų registro tvarkytojo išduota pažyma apie žvalgybos pareigūno šeimos sudėtį (šeimos narius ir jų amžių) (išduota ne daugiau kaip prieš 30 dienų), jei kartu su žvalgybos pareigūnu gyvens šeima (__ lapai (-ų)).

4. Tarnybinis pranešimas, jei nuomos sutartis sudaroma ne tarnybos vietos savivaldybėje (__ lapai (-ų)).

5. Tarnybinis pranešimas, jeigu prašymas pateikiamas praleidus Aprašo 6 punkte nustatytą terminą, kuriame nurodoma šio termino nesilaikymo priežastis (__ lapai (-ų)).

6. Tarnybinis pranešimas, kai nuomos sutartis sudaroma su artimais asmenimis ar kitais asmenimis, dėl kurių gali kilti privačių interesų konfliktas, kuriame nurodoma, su kokiais asmenimis sudaroma sutartis, objektyvios ir pagrįstos priežastys, patvirtinančios tokios nuomos (sutarties sudarymo) būtinumą (__ lapai (-ų)).

(prašymą užpildžiusio asmens vardas, pavardė, parašas)
(prašymą priėmusio padalinio personalo specialisto vardas, pavardė, parašas)

Žvalgybos pareigūnų gyvenamosios patalpos nuomos išlaidų kompensavimo, kelionės išlaidų atlyginimo ir persikėlimo išlaidų kompensavimo tvarkos ir sąlygų aprašo

2 priedas

(Prašymo atlyginti kelionės išlaidas forma)

(vardas ir pavardė)

(struktūrinio padalinio ir pareigų pavadinimas)

(adresatas)

PRAŠYMAS ATLYGINTI KELIONĖS IŠLAIDAS

(data)

(sudarymo vieta)

Prašau atlyginti man kelionės išlaidas pagal šiame prašyme pateiktus duomenis ir pridedamus dokumentus. Patvirtinu, kad mano pateikti duomenys ir dokumentai yra teisingi.

1. Atlyginimo pagrindas (pažymėti reikiamą vieną variantą):

– Žvalgybos įstatymo 64 straipsnio 14 dalis

– Žvalgybos įstatymo 64 straipsnio 16 dalis

2. Atlyginimo būdas (pažymėti reikiamą vieną variantą):

– pagal kelionės ne viešuoju transportu vieno kilometro atlyginamų išlaidų dydį

– pagal kelionės viešuoju transportu išlaidas patvirtinančius dokumentus

3. Teisinis pagrindas
(dokumento pavadinimas, sudarytojas, data ir registracijos numeris)
4. Šeimos nario faktinė gyvenamoji vieta*
(šeimos nario faktinės gyvenamosios vietos adresas)
*Pildoma, kai atlyginimo pagrindas yra Žvalgybos įstatymo 64 straipsnio 16 dalis.
5. Maršrutas ir atstumas**
(pvz., Kaunas–Vilnius–Kaunas; 202 km)
** Vykimas į tarnybą ir atgal kiekvieną darbo dieną arba vykimas kartą per savaitę į šeimos nario faktinę gyvenamąją vietą ir atgal.
6. Banko sąskaita
(nurodomas asmeninės banko sąskaitos, į kurią turi būti pervedama išmoka, numeris)
7. Pridedami dokumentai
(nurodomi dokumentai)
(prašymą užpildžiusio asmens vardas, pavardė, parašas)

Žvalgybos pareigūnų gyvenamosios patalpos nuomos išlaidų kompensavimo, kelionės išlaidų atlyginimo ir persikėlimo išlaidų kompensavimo tvarkos ir sąlygų aprašo

3 priedas

(Prašymo atlyginti kelionės viešuoju transportu išlaidas forma)

(vardas ir pavardė)

(struktūrinio padalinio ir pareigų pavadinimas)

(adresatas)

PRAŠYMAS ATLYGINTI KELIONĖS VIEŠUOJU TRANSPORTU IŠLAIDAS

(data)

(sudarymo vieta)

Prašau atlyginti man kelionės viešuoju transportu išlaidas pagal šiame prašyme pateiktus duomenis ir pridedamus kelionės viešuoju transportu išlaidas patvirtinančius dokumentus. Patvirtinu, kad mano pateikti duomenys ir dokumentai yra teisingi.

1. Maršrutas, kelionės data
(pvz., Kaunas–Vilnius–Kaunas, 2024-03-15)
2. Teisinis pagrindas
(dokumento pavadinimas, sudarytojas, data ir registracijos numeris)
3. Banko sąskaita
(nurodomas asmeninės banko sąskaitos, į kurią turi būti pervedama išmoka, numeris)
4. Pridedami kelionės viešuoju transportu išlaidas patvirtinantys dokumentai
(nurodomi dokumentai ir jų skaičius)
(prašymą užpildžiusio asmens vardas, pavardė, parašas)